Det er blevet markant dyrere at købe hus eller lejlighed i Københavns Kommune, siden boligpriserne ramte bunden i 2009.

Det betyder dog ikke, at det er blevet markant sværere at få råd til et hus i kommunen, viser en ny analyse fra Danske Bank.

Prisen for et gennemsnits-parcelhus er steget med en million kroner og er nu oppe på fire millioner, og en almindelig toværelses lejlighed på 50 kvadratmeter koster nu 500.000 kroner mere end i 2009: 1,5 millioner kroner.

Selvom boligpriserne er stukket af, er renten dog faldet og lønningerne steget i mellemtiden.

Og det har faktisk gjort det nemmere at få råd til et hus, lyder det fra Las Olsen, der står bag analysen.

Et par skal tjene 54.000 - hver

Det er stadig dyrt at købe hus i København, og det kræver en relativ høj indkomst, hvis man ikke har nogen opsparing med sig.

To voksne med to børn skal i dag have en månedsløn hver på omkring 54.000 kroner før skat for at købe et gennemsnitshus i Københavns Kommune uden nogen særlig opsparing i dag.

I 2009 var kravet nærmere 55.000 kroner, regnet om efter lønniveauet i 2015, lyder det fra Danske Banks forbrugerøkonom.

Sammenligner man med huspriserne, lønningerne og renteniveauet i 2007, da boligmarkedet toppede i kommunen, skulle man have endnu flere penge, for at få råd til et hus i hovedstaden.

I 2007 krævede det en månedsløn på over 70.000 kroner til hver af de voksne i en børnefamilie at få råd til et gennemsnits-hus i København.

- Det ændrer selvfølgelig ikke ved, at København stadig er et dyrt sted at købe parcelhus, selv om det er blevet nemmere end før krisen. De færreste har en høj nok indkomst. Men mange kan købe hus alligevel, når de har penge med til en større udbetaling, fordi de har sparet op eller solgt en anden bolig med fortjeneste. Og beregningen her gælder et gennemsnitshus på 139 kvadratmeter. Også i Københavns Kommune er der mange huse, som er mindre og billigere, lyder det fra Las Olsen.

Lejligheder er en anden snak

Hvis man vil købe en lejlighed i Københavns Kommune er situationen en helt anden.

Lejlighedspriserne er nemlig steget så meget, at det mere end opvejer både rentefald og lønstigninger.

Hvis én person skal købe en lejlighed på 50 kvadratmeter i København i dag, så kræver det en indkomst på omkring 36.300 kroner om måneden før skat, hvis man ikke har nogen særlig udbetaling med.

Det er 7.300 kroner mindre end i 2007, men man skal betale mere end 4.000 kroner mere, end den almindelige lønudvikling har givet, lyder det fra Las Olsen.

I tv-indslaget herunder kan du se, hvordan du banker renten ned på den del af dit boliglån, du tager direkte i banken.